Mikloš, Ivan, podpredseda vlády a minister financií SR (2010-10-21):
Ďakujem pekne. Vážený pán podpredseda, vážené panie poslankyne, vážení páni poslanci, vážení kolegovia, vážený pán poslanec Štefanec, áno informatizácia verejnej správy je jednou z oblastí, za ktorú je zodpovedné ministerstvo financií a musím povedať, že stav v tejto oblasti je stručne povedané, neradostný. Zhodou okolností dnes o 16.30 hodine budem mať k tejto téme tlačovú konferenciu aj s ministrom kultúry, ktorý je zodpovedný taktiež za informatizáciu a s vedúcim Úradu vlády. K veciam, na ktoré sa pýtate, pán poslanec. Platí, že informatizácia je kľúčom k trvalému zvyšovaniu kvality verejnej správy smerom k občanom, aj smerom k podnikateľskému sektoru. Informatizácia je z pohľadu verejnej správy hlavným predpokladom ich merateľnosti, a teda aj kľúčom k trvalému zvyšovaniu efektívnosti verejnej správy. Zastavenie realizácie stratégie informatizácie, by preto bolo pre Slovensko veľmi zlou správou. Ešte horšou správou by však bolo, keby sa realizovali všetky projekty operačného programu informatizácie a spoločnosti podľa plánov, ktoré sme našli na stole. Na základe analýzy projektov operačného programu informatizácie a spoločnosti, by elektronické služby pravdepodobne nikdy nefungovali tak, ako majú. Štát by ich musel neustále dotovať a s najväčšou pravdepodobnosťou by pre občana boli ešte drahšie ako sú dnes, keď sú poskytované v papierovej forme. Naviac, vytvorené riešenia by sme museli používať nasledujúce desiatky rokov. Bývalí predstavitelia ústredných orgánov štátnej správy spolu s dodávateľmi, by tak verejný rozpočet dostali do pasce, z ktorej by sa dalo uniknúť len ďalšími dodatočnými prostriedkami, avšak so žiadnym OPIS-om 2 do budúcna už z Európskej únie počítať nemôžeme. Európska únia by nám zjavne už nedala ani cent a ostalo by nám na krku obrovské bremeno nákladov. Výsledkom auditu, ktorý sme robili je, že zhruba odhad predpokladaných prevádzkových nákladov po uskutočnenej informatizácii, ak by sa uskutočnila tak, ako bola rozbehnutá bývalou vládou, by bol dvojnásobne vyšší ako je to teraz. Dvakrát viac by to stálo po uskutočnení týchto projektov ako to stojí dnes a naviac, by to nezlepšilo služby ani pre užívateľov. Z tohto dôvodu sme pozastavili všetky nezvratné kroky na schválených projektoch v operačnom programe informatizácia spoločnosti. Vykonali sme analýzu väčšiny projektov, na ministerstve financií sme analyzovali 37 projektov počas dvoch mesiacov činnosti. Experti posúdili až 25 tis. strán projektov. Na základe výsledkov analýzy schválených projektov OPIS-u boli identifikovateľné také položky rozpočtov, ktoré by boli certifikačným orgánom, teda ministerstvom financií a Európskou komisiou klasifikované ako neoprávnené. Neoprávnené výdavky by museli byť hradené z dodatočných zdrojov štátneho rozpočtu, alebo by sme ich museli vrátiť späť do rozpočtu Európskej únie. Slovensko by tak mohlo prísť až viac ako o 200 mil. eur. A tu vidíme potenciál na zreálnenie cien dodávok. Prebiehajú rokovania s jednotlivými dodávateľmi a niektoré projekty a zmluvy sa budú rušiť, vo všetkých z nich sa budú dohadovať nové, pre štát výhodnejšie podmienky. Väčšina rizík bola našťastie identifikovaných včas ešte predtým, ako mohlo dôjsť k reálnemu vyplateniu prostriedkov. Zároveň boli prijaté také opatrenia, ktoré umožnia splniť ciele operačného programu informatizácia spoločnosti podľa plánu. V niektorých projektoch sa môže pokračovať ako sú napríklad základné registre, elektronické technické preukazy, elektronická identifikačná karta. Niektoré projekty sme museli zastaviť a začať ich pripravovať nanovo. Okrem ďalších operatívnych opatrení boli prijaté významné systémové zmeny. Došlo k reštrukturalizácii sekcií informatizácie na ministerstve financií, ako aj k personálnym zmenám. Dochádza k zriadeniu projektovej kancelárie, ktorá zabezpečí doposiaľ absentujúci dohľad nad implementáciou jednotlivých projektov a ich vzájomnú koordináciu, aby sme nenakupovali niektoré komponenty viacnásobne alebo draho, ako to doteraz za bývalej vlády bolo praxou. Ministerstvo financií začína systematicky evidovať všetky hardvéry a softvéry nakúpené z prostriedkov rozpočtu OPIS, ale aj zo štátneho rozpočtu. Je potrebné si uvedomiť, že len za OPIS sa jedná o dodávku až desiatok tisíc hardvérových komponentov v objeme približne 90 mil. eur, desiatok tisíc jednotlivých licencií v objeme takmer 93 mil. eur a dodávku IT služieb v objeme takmer 260 mil. eur. Ak jednotliví prijímatelia orgány štátnej správy a samosprávy zrealizujú všetky opatrenia, ktoré navrhujeme a na ktorých sa dohodneme, ministerstvo financií znovu otvorí prístup k prostriedkom operačného programu informatizácie a spoločnosti s čistým svedomím a vedomím, že tieto prostriedky budú využívané účelne, efektívne, teda inak ako boli využívané za posledné štyri roky. Inak, ak by sme to neurobili, ak aby sme túto, tento audit, túto analýzu a tieto zmeny neurobili, došlo by k tomu, že by sme minuli síce veľmi veľa peňazí, ale bez reálneho efektu pre občanov, či už sú to podnikatelia alebo bežní občania, ktorí sú užívateľmi služieb verejnej správy. Ďakujem pekne.